Saeb Erekat: In-negozjatur Palestinjan imut mill-effetti tal-Covid-19
In-negozjatur ewlieni Palestinjan, Saeb Erekat, kien ikkonfermat fost il-vittmi tal-Covid-19, bil-Palestinjani qegħdin jibku t-telfa ta' wieħed mill-aktar personalitajiet politiċi prominenti li qatt irrappreżenta l-kawża tagħhom. Erekat, li kellu 65 sena, miet fiċ-Ċentru Mediku ta' Hadassah f'Ġerusalemm u fl-aħħar sigħat l-Awtorità Palestinjana dikjarat tlett ijiem luttu għal dan il-personalità li kien mexxa t-taħditiet ta' paċi ma' Iżrael tul l-aħħar 25 sena. Erekat kien is-segretarju ġenerali tal-Organizzazzjoni għall-Ħelsien tal-Palestina (PLO) filwaqt li serva wkoll bħala konsulent għall-President tal-Awtorità Palestinjana, Mahmoud Abbas. Saeb Erekat kien anki protagonista fin-negozjati storiċi relatati mal-Ftehim ta' Oslo tal-1993. Permezz ta' dawn il-ftehim kienet twaqqfet l-Awtorità Palestinjana waqt li l-Palestinjani ngħataw awtonomija limitata fix-Xatt tal-Punent u Gaza għall-ewwel darba mindu l-Iżraeljani okkupaw it-territorji waqt il-gwerra tal-1967 fil-Lvant Nofsani.